รัฐบาลไทย-ข่าวทำเนียบรัฐบาล-รฟท. เปิดรับฟังความคิดเห็นประชาชน โครงการคัดเลือกพื้นที่ศึกษาความเหมาะสมงานซ่อมบำรุงรถจักรและล้อเลื่อน โรงงานมักกะสันแห่งใหม่
วันอังคารที่ 23 สิงหาคม 2565
รฟท. เปิดรับฟังความคิดเห็นประชาชน โครงการคัดเลือกพื้นที่ศึกษาความเหมาะสมงานซ่อมบํารุงรถจักรและล้อเลื่อน โรงงานมักกะสันแห่งใหม่
เมื่อวันที่ 17 สิงหาคม 2565 ณ ห้อง Ballroom 1 ชั้น 6 โรงแรมอมารี วอเตอร์เกท เขตราชเทวี กรุงเทพฯ
การรถไฟแห่งประเทศไทย (รฟท.) กระทรวงคมนาคม เปิดเวทีสัมมนารับฟังความคิดเห็นจากประชาชน (Market Sounding) ครั้งที่ 3 ในโครงการจ้างที่ปรึกษาเพื่อศึกษาความเหมาะสมงานซ่อมบํารุงรถจักรและล้อเลื่อน ออกแบบรายละเอียด โรงงานมักกะสันแห่งใหม่ จัดทําแผนการรื้อย้ายและจัดทําเอกสารประกวดราคา โดยมีนายศิริพงศ์ พฤทธิพันธุ์ รองผู้ว่าการกลุ่มธุรกิจการซ่อมบํารุงรถจักรและล้อเลื่อนรฟท. เป็นประธานเปิดการสัมมนา พร้อมด้วยพนักงาน ลูกจ้างของรฟท. หน่วยงานภาครัฐ ภาคเอกชน องค์กรปกครองส่วนท้องถิ่น ประชาชนในพื้นที่โครงการฯ รวมถึงผู้สนใจเข้าร่วมงาน
นายเอกรัช ศรีอาระยันพงษ์ ผู้อํานวยการศูนย์ประชาสัมพันธ์รฟท. เปิดเผยว่า ตามที่คณะรัฐมนตรีมีมติเห็นชอบให้กระทรวงการคลัง เป็นผู้ดําเนินการพัฒนาพื้นที่ย่านมักกะสัน ให้เป็นพื้นที่เชิงพาณิชย์และศูนย์กลางการคมนาคมขนาดใหญ่ของประเทศ พร้อมกับมอบหมายให้รฟท. จัดหาพื้นที่ก่อสร้างโรงงานมักกะสันแห่งใหม่ เพื่อสร้างศูนย์ซ่อมบํารุงรถจักรและล้อเลื่อนแห่งใหม่ ทดแทนพื้นที่เดิม
รฟท. จึงได้ดําเนินการว่าจ้างกลุ่มบริษัทที่ปรึกษา กิจการค้าร่วม KUSIP ซึ่งประกอบด้วย สถาบันเทคโนโลยีพระจอมเกล้าเจ้าคุณทหารลาดกระบัง บริษัท ยูทิลิตี้ ดีไซน์ คอนซัลแตนท์ จํากัด บริษัท ซี คอนซัลท์ เอ็นจิเนียริ่ง จํากัด บริษัท อินฟรา กรุ๊ป จํากัด และ บริษัท โปรคอนเซ็ป เอ็นจิเนียริ่ง จํากัด ขึ้นมาทําหน้าที่ศึกษา โครงการศึกษาความเหมาะสมงานซ่อมบํารุงรถจักรและล้อเลื่อน ออกแบบรายละเอียด โรงงานมักกะสันแห่งใหม่ พร้อมจัดทําแผนการรื้อย้ายและจัดทําเอกสารประกวดราคา เพื่อประเมินความเหมาะสมในขั้นตอนการคัดเลือกพื้นที่ที่มีศักยภาพ สําหรับพัฒนางานซ่อมบํารุงรถจักรและล้อเลื่อนของ โรงงานมักกะสันแห่งใหม่ในอนาคต
พร้อมกับได้มีการเปิดเวทีสัมมนารับฟังความคิดเห็นของประชาชน และผู้มีส่วนได้เสีย เพื่อประชาสัมพันธ์ข้อมูลข่าวสารของโครงการฯ ให้กลุ่มเป้าหมายได้รับทราบอย่างถูกต้อง ตลอดจนรับฟังข้อคิดเห็นต่างๆ เพื่อใช้เป็นแนวทางประกอบการสรุปผลการศึกษา คัดเลือกพื้นที่ที่มีความเหมาะสม และมีศักยภาพสําหรับพัฒนาโครงการ ตามแผนพัฒนาระบบการขนส่งทางราง และแนวทางการลงทุนในอนาคต
โดยเบื้องต้น รฟท. ได้ศึกษาสถานที่ก่อสร้างโรงงานแห่งใหม่ จํานวน 3 แห่ง ซึ่งได้จัดประชุมรับฟังความคิดเห็นขั้นต้นในการคัดเลือกพื้นที่ไปแล้ว ประกอบด้วย พื้นที่โรงงานมักกะสันเดิมแต่มีการปรับปรุงให้มีความเหมาะสม พื้นที่บริเวณสถานีสุพรรณบุรี อ.เมือง จ.สุพรรณบุรี ที่มีพื้นที่ประมาณ 240 ไร่ ซึ่งได้จัดประชุมรับฟังความคิดเห็นไปเมื่อวันที่ 10 สิงหาคม 2565 และพื้นที่บริเวณสถานีชุมทางเขาชีจรรย์ อ.สัตหีบ จ.ชลบุรี มีพื้นที่ประมาณ 454 ไร่ ซึ่งได้จัดประชุมรับฟังความคิดเห็นเมื่อวันที่ 11 สิงหาคม 2565
นายเอกรัชกล่าวต่อว่า กระบวนการเปิดรับฟังความคิดเห็นของประชาชนและผู้มีส่วนได้เสีย ถือเป็นกระบวนที่ รฟท.ให้ความสําคัญอย่างยิ่ง เพราะถือเป็นหัวใจที่จะก่อให้เกิดการเชื่อมโยง แลกเปลี่ยนข้อมูลระหว่างชุมชน กับผู้ดําเนินโครงการ และผู้มีส่วนได้ส่วนเสียเข้าด้วยกัน นําไปสู่การพิจารณาปรับปรุงลักษณะโครงการให้เกิดประโยชน์ สอดคล้องกับความต้องการของชุมชนสูงสุด รวมถึงสามารถป้องกัน ปัญหาต่อสิ่งแวดล้อม และชุมชนในอนาคตได้ด้วย
ท้ายนี้ รฟท. คาดหวังว่า การเปิดเวทีสัมมนารับฟังความคิดเห็นจากประชาชน (Market Sounding) ครั้งที่ 3 จะเป็นอีกหนึ่งก้าวสําคัญที่ช่วยให้การดําเนินศึกษาความเหมาะสมงานซ่อมบํารุงรถจักรและล้อเลื่อน ออกแบบรายละเอียด โรงงานมักกะสันแห่งใหม่ฯ ประสบความสําเร็จ สามารถรองรับการซ่อมบํารุงรถจักรและล้อเลื่อนได้อย่างมีประสิทธิภาพ รวดเร็ว ปลอดภัย เต็มไปด้วยเทคโนโลยีอันทันสมัย ซึ่งจะช่วยลดค่าใช้จ่ายในการซ่อมบํารุง ประหยัดต้นทุนการผลิตบุคลากร สอดคล้องกับแผนการจัดหารถจักรและล้อเลื่อน รวมถึงเป็นส่วนสําคัญในแผนการเพิ่มประสิทธิภาพเพิ่มรายได้ให้แก่รฟท. ได้ในอนาคต